Sitä vastoin sama 13 artikla edellyttää, että Turkin kansalainen on vastaanottavassa jäsenvaltiossa säännönmukaisessa tilanteessa oleskelun ja työskentelyn osalta, mikä merkitsee sitä, että turkkilaisen työntekijän tai hänen perheenjäsenensä on täytynyt noudattaa vastaanottavan jäsenvaltion maahantuloa, oleskelua ja tarvittaessa työskentelyä koskevia sääntöjä niin, että hän on laillisesti kyseisen jäsenvaltion alueella. Tästä määräyksestä ei siis voi hyötyä Turkin kansalainen, jonka asema on sääntöjenvastainen.

Näillä päätöksen N:o 1/80 kahdella määräyksellä tarkoitetaan erilaisia tilanteita, koska 6 artiklassa säännellään työskentelyedellytyksiä, jotka mahdollistavat asianomaisten henkilöiden asteittaisen integroitumisen vastaanottavaan jäsenvaltioon, kun taas 13 artikla koskee työhön pääsyyn liittyviä kansallisia toimenpiteitä ja sen soveltamisalaan kuuluvat perheenjäsenet, joiden pääsy jäsenvaltion alueelle ei riipu työskentelystä. Mainitun 13 artiklan tarkoituksena ei ole suojella niitä Turkin kansalaisia, jotka jo ovat integroituneet jäsenvaltion työmarkkinoihin, vaan sitä sovelletaan juuri niihin Turkin kansalaisiin, joilla ei vielä ole päätöksen N:o 1/80 6 artiklan 1 kohdan mukaisia työskentelyyn ja oleskeluun liittyviä oikeuksia.

ETY–Turkki-assosiaationeuvoston päätöksen N:o 1/80 13 artiklaa on tulkittava niin, että se estää siitä lähtien, kun tämä päätös on tullut voimaan kyseisen jäsenvaltion osalta, sellaisen kansallisen lainsäädännön käyttöön ottamisen, jossa oleskeluluvan myöntämisen tai sen voimassaoloajan pidentämisen edellytykseksi asetetaan maksujen suorittaminen, kun Turkin kansalaisille asetettujen maksujen määrä on suhteeton yhteisön kansalaisilta vaadittuun määrään verrattuna.

Mainittuun 13 artiklaan sisältyvä standstill-lauseke estää yleisesti toteuttamasta uusia kansallisia toimenpiteitä, joilla pyritään rajoittamaan tai joiden vaikutuksesta rajoitetaan Turkin kansalaisen työntekijöiden vapaan liikkuvuuden oikeuksien käyttämistä jäsenvaltion alueella siten, että nämä rajoitukset ovat tiukempia kuin ne, joita sovellettiin päätöksen N:o 1/80 tullessa voimaan tässä jäsenvaltiossa. Erityisesti tässä artiklassa kielletään siitä alkaen, kun kyseinen päätös tulee voimaan vastaanottavan jäsenvaltion osalta, ottamasta käyttöön uusia työntekijöiden vapaan liikkuvuuden käyttämiseen kohdistuvia rajoituksia, mukaan lukien rajoitukset, jotka koskevat Turkin kansalaisille, joiden tarkoituksena on käyttää kyseisessä valtiossa edellä mainittua taloudellista vapautta, tämän valtion alueelle myönnettävän maahantuloluvan aineellisia ja/tai menettelyllisiä edellytyksiä.

Vaikka tältä osin sellaisten uusien sääntöjen antaminen, joita sovelletaan samalla tavalla Turkin kansalaisiin ja yhteisön kansalaisiin, ei ole ristiriidassa minkään ETY–Turkki-assosiaation kattamilla aloilla määrätyn standstill-lausekkeen kanssa, koska Turkin tasavallalle ei saa myöntää edullisempaa kohtelua kuin sitä, jonka jäsenvaltiot myöntävät toisilleen perustamissopimuksen nojalla, tällaisista säännöstöistä ei kuitenkaan saa olla seurauksena päätöksen N:o 1/80 13 artiklassa tarkoitettu rajoitus. Tämä 13 artikla, luettuna yhdessä ETY–Turkki-assosiaatiosopimuksen lisäpöytäkirjan 59 artiklan kanssa, merkitsee, että vaikka Turkin kansalaista, johon näitä määräyksiä sovelletaan, ei tosin saadakaan asettaa parempaan asemaan kuin yhteisön kansalaisia, hänelle ei myöskään voida määrätä uusia velvoitteita, jotka ovat suhteettomia yhteisön kansalaisille määrättyihin velvoitteisiin nähden. Kansallinen lainsäädäntö muodostaa siten päätöksen N:o 1/80 13 artiklassa kielletyn rajoituksen siltä osin kuin oleskeluluvan myöntämistä koskevan hakemuksen tai sen voimassaoloajan pidentämistä koskevan hakemuksen käsittelemiseksi siinä velvoitetaan Turkin kansalaiset, joihin mainittua 13 artiklaa sovelletaan, suorittamaan maksu, joka on huomattavasti suurempi kuin yhteisön kansalaisille samanlaisissa tilanteissa asetettu maksu, ja kun ei ole esitetty yhtään ratkaisevaa väitettä, joka oikeuttaisi näin merkittävän eron.

(ks. 63–65, 67 ja 71–75 kohta sekä tuomiolauselma)